L’Off Romà inicia el seu programa amb l’espectacle de carrer ‘Más allá del Zaguán’
23 de juliol 2019

![](/media/oublbucf/53voluta_cuerpo.jpg)  
  

El festival Off Romà inicia demà la seua programació que s'emmarca al Sagunt a Escena, un certamen que se celebra a Sagunt des de demà fins al pròxim 7 de setembre i que conjumina dansa, teatre, òpera i música. Concretament, en esta edició l'Off Romà acollirà un total de 22 espectacles gratuïts i moltes altres activitats.

  

La primera funció serà demà, 24 de juliol, a les 20 hores als jardins del Centre Cívic del Port de Sagunt (Antic Sanatori), on tindrà lloc l'espectacle de carrer _Más allá del Zaguán_. La companyia Voluta Circo serà l'encarregada d'inaugurar esta temporada de representacions amb una obra de circ apta per a tots els públics en la qual tres personatges conviden a passar a la seua casa i traspassar així l'entrada que dividix la vida pública de la privada. Amb esta funció es descobrix la manera de relacionar-se, la incomunicació, les pors i els bucles que perseguixen una persona al llarg de la seua vida.

  

És important recordar que l'Off Romà s'ha convertit en un dels elements distintius del festival que, com en cada edició, pretén acostar el teatre de carrer i el teatre gestual, el circ i la música a un públic heterogeni que podrà gaudir en el seu entorn habitual, als seus carrers, d'espectacles populars.

  

El festival comptarà amb altres obres que es duran a terme en el Centre Cultural Mario Monreal amb una programació íntegrament de producció valenciana. Es podran veure espectacles com l'estrena d'una versió de titelles d_'Hamlet_ el 7 d'agost, a càrrec de la companyia Bambalina Teatre Practicable i dirigida per Jaume Policarpo.

També es representaran _Lazarillo, el hambriento_, de Teatro de la Resistencia, el 14 d'agost; _SHHHH!,_ de la companyia La Intensa, el 21 d'agost; i _Instruccions per a no tenir por de la pastora_, de la companyia La Ravalera, el 28 d'agost, espectacle que va estar nominat en els passats Premis Max.

  

El Festival Internacional del Cante de las Minas portarà al Casino del Port de Sagunt alguns dels guanyadors de l'edició 2019, que se celebra la primera setmana d'agost en el municipi murcià de La Unión.

  

A més, l'espectacle _Con dos coplas de más_ tindrà lloc el 4 de setembre, una actuació que alterna poesia amb boleros, rumbes, cobles i temes coneguts tant d'Espanya com de Llatinoamèrica. Així mateix, en la pujada al Castell de Sagunt se celebrarà el Festival Ressona, que omplirà de música les nits de Sagunt.

  

A totes estes activitats se li sumen obres artístiques que la Tira de Dones ha preparat com a novetat per a esta edició i que s'exposaran als balcons del carrer Castillo que dóna accés al Teatre Romà.

*   [](http://www.facebook.com/sharer.php?u=https://aytosagunto.es/va/actualitat/l-off-roma-inicia-el-seu-programa-amb-l-espectacle-de-carrer-mas-alla-del-zaguan/ "Facebook")
*   [](http://twitter.com/share?url=https://aytosagunto.es/va/actualitat/l-off-roma-inicia-el-seu-programa-amb-l-espectacle-de-carrer-mas-alla-del-zaguan/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-off-roma-inicia-el-seu-programa-amb-l-espectacle-de-carrer-mas-alla-del-zaguan/ "Linked In")
*   [](mailto:?body=https://aytosagunto.es/va/actualitat/l-off-roma-inicia-el-seu-programa-amb-l-espectacle-de-carrer-mas-alla-del-zaguan/)